ipo
భారత్‌ మార్కెట్లకు ఐపిఒల వెల్లువ
ముంబై: స్టాక్‌మార్కెట్లలో ప్రస్తుతం పబ్లిక్‌ ఇష్యూల హవా సాగుతోంది. డీమార్ట్‌ లిస్టింగ్‌ అనూహ్య లాభాలను అందించడంతో ప్రాథమిక మార్కెట్‌ మరింతగా వెలిగిపోతోంది. రూ.2999ల ధరలో వచ్చినడీమార్ట్‌ లిస్టింగ్‌లో రూ.650కి ఎగిసి పడి తొలిరోజే 110శాతం లాభాలు తీసుకొచ్చింది. డీమార్ట్‌కు ముందు మార్కెట్లకు వచ్చినమ్యూజిక్‌ బ్రాడ్‌కాస్ట్‌ సైతం లిస్టింగ్‌లో 30శాతం రిటర్నులు అందించింది. గత వారం ఇష్యూలను ముగించిన సిఎల్‌ ఎడ్యుకేట్‌కు అంతంతమాత్రమే స్పందన వచ్చినా శంకర్‌ బిల్డింగ్‌ప్రొకు 41 రెట్లు అదనంగా బిడ్స్‌ లభించాయి. ఇన్వెస్టర్లు కంపెనీ పటిష్టతతో పాటు ఇష్యూధరకు కూడా ప్రాధాన్యతనిస్తున్నారు. ఈ రెండు ఇష్యూలకు లభించిన స్పందన ఆధారం గా ఇన్వెస్టర్లు మరిన్ని ఐపిఒలపై దృష్టిపెడుతున్నారు. ఈ రెండు కంపెనీలు కూడా స్టాక్‌ఎక్ఛేంజిల్లో వచ్చే వారం జాబితా అవుతున్నాయి. ఈ ఏడాది మరికొన్ని దిగ్గజాలు పబ్లిక్‌ఇష్యూలు చేపడుతున్నాయి. మరి కొంతకాలం ప్రైమరీ మార్కెట్‌ కళకళలాడుతున్నదని అంచనా. అదే గతఏడాది చూస్తే మొత్తం 26 కంపె నీలు ఐపిఒలకు వచ్చాయి. మొత్తం 26వేల కోట్ల నిధులు సమీకరించాయి.
2017లో ఇప్పటి వరకూ వచ్చినవి కాకుండా రానున్న కాలంలో మరో 20వేల కోట్లు నిధులు సమీకరించేందుకు కంపెనీలుసిద్ధం అవుతున్నాయి. ఐపిఒలు చేపట్టేందుకు హడ్కో, సెంట్రల్‌ డిపాజిటరీ సర్వీసెస్‌, ఎస్‌చంద్‌ అండ్‌ కంపెనీ, జెనిసిస్‌ కలర్స్‌, సెక్యూరిటీ ఇంటిలిజెన్స్‌ సర్వీసెస్‌కు ప్రస్తుతం మార్కెట్ల నియంత్రణ సంస్థ సెబీనుంచి అనుమతి లభించింది. ఐపిఒకు అనుమ తించమంటూ ఇప్పటికే సెబీకి దరఖాస్తుచేసుకున్న కంపెనీల జాబితాలో నేషనల్‌ స్టాక్‌ ఎక్ఛేంజిగా బిఎస్‌ఇ రికార్డు సృష్టించింది. ఎన్‌ఎస్‌ఇ రూ.10 వేల కోట్లు సమీకరించే యోచనలో ఉంది. ఐపిఒ కోసం సిద్ధంఅవుతున్న కంపెనీల్లో గీతాంజలిజెమ్స్‌ అనుబంధ సంస్థ నక్షత్ర వరల్డ్‌, జిటిపిఎల్‌ హీథ్‌వే, బార్‌రోడ్‌నెట్‌వర్క్‌, తేజాస్‌ నెట్‌వర్క్స్‌, ఎరిస్‌లైఫ్‌ సైన్సెస్‌, సలసర్‌ టెక్నోఇంజినీరింగ్‌ నెట్‌వర్క్‌, ప్రతాప్‌ స్నాక్స్‌్‌, ఎయు ఫైనాన్షియల్స్‌, పిఎస్‌ఫి ప్రాజెక్ట్స్‌ వంటి సంస్థలున్నాయి. ఈ సంస్థలకు సెబి నుంచి అనుమతులు రావాల్సిఉంది. ప్రభుత్వరంగపరంగా బీమాసంస్థలు స్టాక్‌ఎక్ఛేంజిల్లో జాబితా అయ్యేందుకు వస్తున్నాయి. న్యూఇండియా ఇన్యూరెన్స్‌, నేషనల్‌ ఇన్సూరెన్స్‌, ఓరియంటల్‌ ఇన్సూరెన్స్‌, యుఐటెడ్‌ ఇండియా ఇన్సూరెన్స్‌ కంపెనీల ఐపిఒలకు కేంద్ర కేబినెట్‌ ఓకె చెప్పింది. మరోవైపు ఎస్‌బిఐ లైఫ్‌ ఇన్సూరెన్స్‌ సైతం ఇవే ప్రణాళికలు ప్రకటించింది. ఇవన్నీ త్వరలో సెబీకి దరఖాస్తుచేసే అవకాశముంది.
=====